SK Úradný vestník Európskej únie C 476/3

Oznámenie o začatí preskúmania týkajúceho sa platných antidumpingových opatrení na dovoz bionafty s pôvodom v Argentíne a Indonézii na základe odporúčaní a rozhodnutí prijatých orgánom Svetovej obchodnej organizácie na urovnávanie sporov v spore EÚ – antidumpingové opatrenia uložené na bionaftu (DS473)

(2016/C 476/04)

Toto oznámenie sa uverejňuje v zmysle článku 1 ods. 1 písm. a) a článku 2 nariadenia Európskeho parlamentu a Rady (EÚ) 2015/476 z 11. marca 2015 o opatreniach, ktoré môže prijať Únia na základe správy prijatej orgánom na urovnávanie sporov WTO, ktorá sa týka antidumpingových a vyrovnávacích opatrení (1) (ďalej len „splnomocňujúce nariadenie WTO“).

Dňa 26. októbra 2016 prijal orgán WTO na urovnávanie sporov správu poroty, ktorá bola zmenená správou Odvolacieho orgánu (ďalej len „správy“) (2), v spore Európska únia – antidumpingové opatrenia uložené na bionaftu z Argentíny (DS473).

V správe Odvolacieho orgánu sa okrem iného zistilo, že EÚ nekonala v súlade s:

— článkom 2.2.1.1 antidumpingovej dohody WTO (ďalej tiež „ADA“), keďže neboli vypočítané výrobné náklady výrobku, ktorý je predmetom prešetrovania, na základe záznamov vedených výrobcami;

— článkom 2.2 antidumpingovej dohody a článkom VI:1 b) bodu ii) dohody GATT 1994, keďže neboli použité výrobné náklady v Argentíne pri vytváraní normálnej hodnoty bionafty;

— článkom 9.3 antidumpingovej dohody a článkom VI:2 dohody GATT 1994, keďže boli uložené antidumpingové clá vyššie než dumpingové rozpätie, ktoré malo byť stanovené podľa článku 2 antidumpingovej dohody, resp. článku VI:1 dohody GATT 1994.

V správe poroty sa okrem iného zistilo, že EÚ nekonala v súlade s:

— článkami 3.1 a 3.4 antidumpingovej dohody pri skúmaní vplyvu dumpingových dovozov na domáce výrobné odvetvie, pokiaľ ide o výrobnú kapacitu a využitie kapacity.

1. Začatie preskúmania

Po tom, ako boli členské štáty informované v súlade s článkom 1 ods. 3 a článkom 2 ods. 3 splnomocňujúceho nariadenia WTO, Komisia týmto začína preskúmanie v súlade s článkom 1 ods. 3 a článok 2 ods. 3 splnomocňujúceho nariadenia WTO. Cieľom tohto preskúmania je uviesť antidumpingové opatrenia uložené na dovoz bionafty z Argentíny do súladu s uvedenými odporúčaniami a rozhodnutiami obsiahnutými v správach. Komisia konštatuje, že antidumpingové opatrenia uložené na dovoz bionafty z Indonézie sú predmetom prebiehajúceho sporu v rámci WTO Európska únia – antidumpingové opatrenia uložené na bionaftu z Indonézie (DS480). V rámci tohto sporu vzniesla Indonézia v podstate rovnaké námietky ako Argentína v spore DS473. Vzhľadom na to, že sa zdá, že právne výklady uvedené v správach sú relevantné aj pre prešetrovanie týkajúce sa Indonézie, Komisia považuje za vhodné, aby v rámci tohto preskúmania boli preskúmané aj antidumpingové opatrenia uložené na dovoz bionafty z Indonézie. Opatrenie, ktoré musí byť uvedené do súladu s právom WTO, je vykonávacie nariadenie Rady (EÚ) č. 1194/2013 z 19. novembra 2013, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz bionafty s pôvodom v Argentíne a Indonézii (3) (ďalej len „nariadenie 1194/2013“). Rozsah tohto preskúmania sa obmedzuje na výrobné náklady výrobku, ktorý je predmetom prešetrovania, pri vytváraní jeho normálnej hodnoty a na výrobnú kapacitu a využitie kapacity v súvislosti so stanovením vplyvu dumpingových dovozov na domáce výrobné odvetvie. Týmto nie sú dotknuté dôsledky, ktoré môže mať toto preskúmanie na ostatné prvky nariadenia 1194/2013. Preskúmanie sa uskutoční na základe skutočností existujúcich v období prešetrovania použitom v nariadení 1194/2013, t. j. v období od 1. júla 2011 do 30. júna 2012, a v období od 1. januára 2009 do 30. júna 2012, čo bolo posudzované obdobie pre skúmanie trendov, ktoré majú význam pre posúdenie ujmy.

Nariadenie 1194/2013 môže byť zrušené alebo zmenené tak, aby bolo v súlade s odporúčaniami, rozhodnutiami a právnymi výkladmi orgánu na urovnávanie sporov. Podľa článku 3 splnomocňujúceho nariadenia WTO však platí, že akékoľvek opatrenia prijaté v dôsledku tohto preskúmania nebudú mať spätný účinok, t. j. nadobúdajú účinnosť dňom nadobudnutia ich platnosti a nestanovujú základ pre vrátenie ciel vybratých pred týmto dátumom.

2. Postup

V súlade s článkom 1 ods. 2 a článkom 2 ods. 2 splnomocňujúceho nariadenia WTO Komisia týmto žiada zainteresované strany vrátane vyvážajúcich výrobcov v Argentíne a Indonézii a výrobného odvetvia Únie, aby poskytli všetky potrebné informácie s cieľom doplniť informácie získané počas prešetrovania, ktorého výsledkom je prijatie nariadenia 1194/2013. Na tento účel a s cieľom zúčastniť sa tohto preskúmania sa všetky zainteresované strany týmto vyzývajú, aby sa obrátili na Komisiu, pokiaľ možno e-mailom, najneskôr však do 15 dní od uverejnenia tohto oznámenia v Úradnom vestníku Európskej únie, a týmto spôsobom sa prihlásili.

Všetky zainteresované strany môžu takisto požiadať o vypočutie útvarmi Komisie vykonávajúcimi prešetrovanie. Každá žiadosť o vypočutie musí byť podaná písomne a musia sa v nej uvádzať dôvody žiadosti. Žiadosť o vypočutie vo veciach týkajúcich sa začiatočnej fázy prešetrovania sa musí predložiť do 15 dní odo dňa uverejnenia tohto oznámenia v Úradnom vestníku Európskej únie. Neskôr sa žiadosti o vypočutie musia predkladať v rámci osobitných lehôt stanovených Komisiou pri jej komunikácii so stranami.

3. Zverejňovanie

Všetky zainteresované strany budú informované o základných skutočnostiach a úvahách, na základe ktorých sa plánuje zrušenie alebo zmena nariadenia 1194/2013, a bude im poskytnutá príležitosť predložiť pripomienky v lehote najmenej 10 dní.

4. Pokyny na predkladanie písomných podaní a zasielanie vyplnených dotazníkov a korešpondencie

Na informácie predkladané Komisii na účely prešetrovaní na ochranu obchodu sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, od držiteľa autorských práv vyžiadať osobitné povolenie, v ktorom sa výslovne povoľuje, že: a) Komisia môže používať dané informácie a údaje na účely konania na ochranu obchodu a b) dané informácie a/alebo údaje sa môžu poskytnúť zainteresovaným stranám tohto prešetrovania, a to vo forme, ktorá im umožní uplatniť ich práva na obhajobu.

Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytujú ako dôverné, sa označia ako „Limited“ (4).

Od zainteresovaných strán, ktoré poskytujú informácie označené ako „Limited“, sa požaduje, aby v súlade s článkom 19 ods. 2 základného nariadenia predložili súhrn týchto informácií, ktorý nemá dôverný charakter a ktorý sa označí ako „For inspection by interested parties“. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií. Ak zainteresovaná strana, ktorá poskytuje dôverné informácie, nepredloží ich súhrn, ktorý nemá dôverný charakter, v požadovanom formáte a kvalite, nemusí sa na takéto informácie prihliadať.

Zainteresované strany sa vyzývajú, aby všetky podania a žiadosti vrátane naskenovaných splnomocnení a osvedčení predkladali prostredníctvom e-mailu; výnimku tvoria rozsiahle odpovede, ktoré sa predkladajú na nosičoch CD-ROM alebo DVD osobne alebo doporučenou zásielkou. Použitím e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovej stránke Generálneho riaditeľstva pre obchod: http://trade.ec.europa.eu/doclib/docs/2014/june/tradoc_152582.pdf. Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom e-mailu, nájdu zainteresované strany v už spomínaných pokynoch o komunikácii so zainteresovanými stranami.

Adresa Komisie na účely korešpondencie:

European Commission Directorate-General for Trade Directorate H Kancelária: CHAR 04/039 1049 Brussels BELGICKO E-mail: Trade-R658-Biodiesel@ec.europa.eu

5. Nespolupráca

V prípadoch, ak niektorá zainteresovaná strana odmietne sprístupniť potrebné informácie, alebo ich neposkytne v príslušných lehotách, alebo významnou mierou bráni v prešetrovaní, je možné v súlade s článkom 18 základného nariadenia dospieť k pozitívnym alebo negatívnym zisteniam na základe dostupných skutočností.

Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nezohľadnia a môžu sa použiť dostupné skutočnosti.

Ak niektorá zainteresovaná strana nespolupracuje alebo spolupracuje iba čiastočne, a zistenia sa preto v súlade s článkom 18 základného nariadenia zakladajú na dostupných skutočnostiach, výsledok môže byť pre túto stranu menej priaznivý než v prípade, keby bola spolupracovala.

Neposkytnutie odpovede v elektronickej podobe sa nepovažuje za odmietnutie spolupráce, pokiaľ zainteresovaná strana preukáže, že poskytnutie odpovede v požadovanej forme by jej spôsobilo ďalšiu neprimeranú záťaž alebo ďalšie neprimerané výdavky. Zainteresovaná strana by sa mala okamžite obrátiť na Komisiu.

6. Úradník pre vypočutie

Zainteresované strany sa môžu obrátiť na úradníka pre vypočutie Generálneho riaditeľstva pre obchod. Úradník pre vypočutie je prostredníkom medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a žiadosti tretích strán o vypočutie. Úradník pre vypočutie môže usporiadať vypočutie konkrétnej zainteresovanej strany a pôsobiť ako sprostredkovateľ s cieľom zabezpečiť, aby sa v plnej miere uplatňovali práva zainteresovaných strán na obhajobu.

Žiadosť o vypočutie úradníkom pre vypočutie by sa mala predložiť písomne a mali by sa v nej uviesť dôvody žiadosti. Žiadosť o vypočutie vo veciach týkajúcich sa začiatočnej fázy prešetrovania sa musí predložiť do 15 dní odo dňa uverejnenia tohto oznámenia v Úradnom vestníku Európskej únie. Neskôr sa žiadosti o vypočutie musia predkladať v rámci osobitných lehôt stanovených Komisiou pri jej komunikácii so stranami.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovej lokalite Generálneho riaditeľstva pre obchod: http://ec.europa.eu/trade/trade-policy-and-you/contacts/hearing-officer/

7. Spracovanie osobných údajov

So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (5).

(1) Ú. v. EÚ L 83, 27.3.2015, s. 6.

(2) WTO, správa Odvolacieho orgánu, AB-2016-4, WT/DS473/AB/R, zo 6. októbra 2016 („správa Odvolacieho orgánu“). WTO, správa poroty, WT/DS473/R, 29. marca 2016 („správa poroty“).

(3) Ú. v. EÚ L 315, 26.11.2013, s. 2.

(4) Dokument označený ako „Limited“ je dokument, ktorý sa považuje za dôverný v zmysle článku 19 nariadenia Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 21) (ďalej len „základné nariadenie“), a článku 6 ADA. Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(5) Ú. v. ES L 8, 12.1.2001, s. 1.